SA vrou in hof na moord op kindersGary Clarence en sy tweelingseuns Foto: The Telegraph ŉ Suid-Afrikaanse vrou is formeel aangekla van die moord op haar drie gestremde kinders nadat hulle dood aangetref is in ŉ huis in Londen. “Mev. Tania Clarence (42) sal Vrydag 25 April in die Wimbledon-landdroshof verskyn op drie aanklagte van moord,” het Scotland Yard, in ŉ verklaring gesê. Clarence is in hegtenis geneem nadat die liggame van haar driejarige tweelingseuns, Ben en Max, en haar vierjarige dogter, Olivia, Dinsdagaand gevind is. Die polisie is omstreeks 21:30 na die huis in New Malden, suid van die hoofstad, ontbied. Die polisie het toe op die kinders se liggame afgekom. Volgens ŉ buurvrou, wat anoniem wou bly, was daar vier kinders in die gesin, waarvan drie aan spinale spierdistrofie gely het. Clarence is ŉ grafiese ontwerper en haar man, Gary, werk vir Investec in Londen. Dit is in die stadium steeds nie bekend hoe die kinders vermoor is nie en is die polisie steeds besig met die nadoodse ondersoeke. Volgens die Telegraph was Gary en die egpaar se oudste dogter in Suid-Afrika toe die kinders vermoor is. Gary en sy dogter het intussen teruggekeer na Londen. Lees ook: SA’ner ma vas vir moord op drie kinders